**Муниципальное казённое дошкольное образовательное учреждение  
 «Герейхановский детский сад»**

**Конспект   
непосредственно образовательной деятельности  
 по речевому развитию**

**«Творчество Етим Эмина»**

**(Старшая группа)**

**Составила воспитатель высшей категории  
 МКДОУ «Герейхановский детский сад»**

**Ибрагимова Зильфира Азимовна**

**Заведующий МКДОУ «Герейхановский   
  
 детский сад»---------------Габибова У.Ю.**

**с. Герейханово  
 2018 год**

**Тарсунин кьил: «Етим Эмин ва адан яратмишунар»  
  
Тарсунин метлеб: «Етим Эминан уьмуьрдикайни яратмишунрикай малуматар чирун, шиирар кIелун;  
хайи Ватандал, шаирдин эдебиятдал дамахдай гьиссер кутун».  
  
Тарсунин тадаракар: Етим Эминан портрет, цлан еке баннер, Етим Эминан шииррин ктабар, шаирдикай кхьенвай ктабринни макъалайрин пIипI ноутбук, телевизор.  
  
Илгьамдиз къуват:  
1.Етим Эминан шиирар кIелун.  
2.Шаирдин «Эминни ва адан яр» шиир сегьнеламишун.  
3.Шаирдин «Туьквезбан», «Назани» шиирар манидалди тамамарун.  
  
Тарс кьиле фин.  
Тербиячи:** Салам Алейкум, азиз балаяр ва гьуьрметлу мугьманар! Заз къенин чи тарс Ибрагьим Гьуьсейнован «РикIин кIусар» шиирдин са бендедилай башламишиз кIанзава:Дуьнья сад я, девирар гзаф,  
Дуьнья сад я, шаирар гзаф.  
Къат – къат дуьньядал къатканва девир,  
Девирдал пайдах хьиз хкаж хьапва шаир.  
Месела, физва фялейрин жерге  
Абуру пайдах кьунва вине  
Ягъай вил пайдахда акьада  
  
Гьа икI 19 лагьай виш йис хтанмаз рикIел  
Сифтени – сифте Етим Эмин аквада.  
Хкаж хьанва девирдал итим, Мегьамед-Эмин,  
Хкаж хьанва шаир Етим Эмин!  
Хкаж хьанва аскIан буйдин инсан,  
Хкаж хьанва шаир, дагълар хьиз кьакьан.

**Тербиячи:  
-** Мегьамед – Эмин, Етим Эмин!  
- Аялар, ам вуж я, ам вуч кас я, вучиз адан тIвар чна гьамиша тикрарзава, куьз Эмин чаз икьван багьа, икьван сейли я?  
Квевай я шаирдин чIехивал, вучиз ам халкьдин рикIелай алатзавач?  
  
 Азиз балаяр! Къенин тарс чна чи виридан рикI алай шаир Етим Эминаз ва адан яратмишунриз бахшда.  
Сифте за квез Етим Эминан уьмуьрдикай са гъвечIи суьгьбет ийида. Етим Эминан халисан тIвар Мегьамед-Эмин тир. Ам 1838 – йисуз виликан Куьре округдин Ялцугърин хуьре дидедиз хьана. Ада сифте вичин буба Севзиханавай кIел – кхьин чирна, ахпа маса хуьрерин медресайра чирвилер къачуна. Адакай лезги, араб, фарс ва туьрк чIаларал савадлу кас хьана.  
 Буба амачирла, Етим Эмин хуьруьн къази хьана. Ам секин къилихрин, ачух рикI авай, чарадан дердиникай хабар кьадай инсан тир. Гзаф чIалар чидай шаирди вичин шиирар хайи лезги чIалал кхьена. Еке бажарагъ авай шаирдиз миллетдин гележег патал чIал гьихьтин къуват ятIа чидай.  
- Аялар, квез Етим Эмина кхьенвай гьихьтин шиирар чида? («Гьарай, эллер!», «Къах тIуьр кац», «И дуьнья са фана багъ я», «Велиметаз», «БалкIандин тариф».  
Ша, чна са шумуд шиир кIелин.  
Аялар:  
 **«Къах тIуьр кац»**Им за зеке зулум хьана:  
Къах тIуьна куьтягьна каци.  
Хелвет гьатна, зун тахьана,  
ХупI шадвал темягьна каци.  
  
Кацин сиви кьуна хьи кьуш!  
Зи рикIелай и кар физ туш.  
Зун гьайифди хьурна бейгьуш,  
Вичикай хан, шагьна каци.  
  
Къах акурла,хьана кац шад,  
Кас галачиз гьалтна вич сад.  
ТIиш хкIурна, атана дад:  
«Чан!» - лагьана, пIагьна каци.  
  
Фагъир Эмин, ваз акур кар!  
Къяна адаз яхъ са ракьар.  
АтIутI адан тIишни пIузар,  
Гьакьван зун икрагьна каци.  
**«Гьарай, эллер!»**  
Гьарай, эллер, пис ксариз  
Ажеб дуьнья хьанавачни!  
Дугъри ксар дуьньядикай  
ХупI гуьгьуьлар ханавачни!  
  
Лагьайла, яз кьилиз сирих,  
Ахпа жез дуьньядихъ къаних,  
Фагъирд балкIан ийиз чуьнуьх,  
Квез маса гьайван авачни?  
  
Залумдин нефс хупI екеда,  
Шумуд гьарай гваз хкведа,  
Тарашна, лугьуз, уьлкведа,  
ХупI гьарай-афгъан авачни.  
  
Чал алайди вуч къаза я?  
ХупI дарман тежедай суза я!  
Им чIехи касдиз арза я -  
Агакьдай фарман авачни?  
  
Тахсир вуч хьуй, Эмин икI куз,  
Гьар вахтунда кIвалер атIуз?  
Гъиле кьуна, зав гвач лугьуз,  
Кесибар хупI канавачни!  
  
**«И дуьнья са фана багъ я»**  
И дуьнья са фана багъ я,  
Куьне квез гьуьрмет ая тIун.  
Гваз фидайди вад юкI агъ я,  
ШейтIандиз лянет ая тIун.  
  
Гьарам немир куьне квез чиз -  
Халкь авунва вири рекьиз.  
Чун халкь авур чи халикьдиз  
Шукур гъиз минет ая тIун.  
  
Шукур хьурай, сад Аллагь, ваз -  
ГьикI фида чун гунагьар кваз?  
Кьейилани, я Ребби, чаз -  
На кьванни рагьмет ая тIун.  
  
Гьахъ я халкьар кьиникь вири,  
Амукьдач гьич сак ас гъейри.  
Нече шумуд, ажуз – дири…  
Са касдиз муьгьлет ая тIун.  
  
И Эмина лагьай гафар -  
Дуьнья акваз. рикI хьана дар.  
Я сад Аллагь, я пайгъамбар,  
И дуьнья женнет ая тIун.  
  
**«БалкIандин тариф»**  
  
Женнет багъдай атай хьтин,  
Асул буракьдин тай хьтин,  
Гьич санани тахьай хьтин  
Кияр шив ваз мубарак хьуй.  
  
Ихьтин шив жеч Дагъустанда,  
Фарси, Ямен, Туьркистанда,  
Араб, Ажем, Гьиндистанда,  
Кияр шив ваз мубарак хьуй.  
  
АлукIнава къизил егьер,  
Женнет багъдин бахчад бегьер,  
Акьахайла – гарун тегьер,  
Кияр шив ваз мубарак хьуй.  
  
**Тербиячи:**Етим Эмин лирик – шаир я. Адан яратмишунра лирикади, муьгьуьбатди кьетIен чка кьазва.  
**Шиир «Эмин ва адан яр» (Сегьне)**  
  
**Тербиячи:**Баркалла, балаяр! Гила чна са гъвечIи ял яда. (Дагъустандин халкьдин къугъун «Подними папаху (платок)   
  
**Тербиячи:**Аялар, са шумуд йикъан вилик зи гъиле Етим Эминан чIаларин кIватIал гьатна. ЧIаларин гьар са цIарцIихъ еке мана-метлеб ава. Абур кIелайла заз чир хьана: Эминан уьмуьр лап четинди тир, амма ам лап викIегь инсан тир, вучиз лагьайтIа ада гележегдин вири заланвилер эхна.  
Виридалайни зи рикIе акьур шиир – «Дустариз» тIвар алай шиир я. Ам кIелай чIавуз вилериз накъвар къведа. Яб це, аялар!  
  
**«Дустариз»**  
Хабар кьуртIа зи гьалдикай дустари,  
Шукур Аллагь, хъсан я, лагь дустариз.  
ТIалабирди чпивай зи къастари  
Хийир-дуьа, игьсан я, лагь дустариз.  
  
Хажалатар, хифетар зи дерин я,  
 Заз алахьай гуьлуьшан югъ серин я.  
Вил атIудач дуьньядихъай - ширин я,  
Айиб мийир, инсан я, лагь дустариз.  
  
Жув хьайила эвел халкьар арада,  
Гила хелвет хажалатдик кьурада,  
Дердерикай хабар кьадач чарада,  
Дуьньядин гъам гьижран я, лагь дустариз.  
  
Бенде авач гьал гьикI ятIа аквадай,  
Дердиникай хабар кьуна рахадай,  
Фугъарадин гьакъикъатда акьадай.  
Бей-адалат дуван я, лагь дустариз.  
  
Дустариз лагь: гъафил тахьуй ахвара,  
Эхир нефес жезава, лагь, мукьвара.  
Етим Эмин амач, - лугьуз, - фугъара,  
Квез жериди са ван я, лагь дустариз.  
  
**Тербиячи:**  
Азиз балаяр! Етим Эминан шиирриз чи манидарри манияр кхьенва. (Тербиячиди ва музыкальный руководительди «Туьквезбан», «Назани» манияр тамамарзава).  
  
**Тербиячи:**Аялар, ингье Етим Эмин дидедиз хьайидалай кьулухъ 180 йис алатнава. Къени чIехи шаирдин эсерар халкьдин сивера къекъвезва,Эминан тIвар инсанрин мецерал ала. Геж хьанатIани, чIехи шаирдин тIвар Ялцугърин хуьруьн жемят куьч хьанвай Аламише хуьрел эцигнава. Гила хуьруьн тIвар Эминхуьр хьанва. Эминхуьре чIехи шаирдиз памятник эцигнава, музейни ачухнава.  
 Аялар, ша чун Эминхуьруькай са гъвечIи видеороликдиз килигин. **(Видеоролик)**

**Тарсунин нетижаяр кьун:**  
  
**Тербиячи:**Тарсуна чна никай суьгьбет авуна? Етим Эминан гьихьтин шиирар кIелна?  
Азиз балаяр! Къенин чи тарс заз ихьтин чIаларалди акьалтIариз кIанзава:  
  
На тунвай ирс зурбади я,  
Дагъларилай кьакьанди я.  
Вун чи даях дамахни я,  
ЧIехи шаир Етим Эмин!

**Тербиячи:**

ЧIехи шаирдин экуь къамат, тIвар, чIал гьар са лезгидин рикIе гьамишалугъ яз амукьда.  
Куьнени, балаяр, лезги чIалал дамах ая, чIал генани гуьрчег ая!  
Сагърай!